Ané bot benziŋ béye á Yerusalen bé ngá dzó ná,
“Nde se é mot bá kómo ywíñ éñe ñí?
Yénŋánán,
aa kɔ́bɔ á bot été,
bá kaa ñí ádzó dzam enziŋ.
Ye a ne bɔ tám enziŋ ná betébosú bé yem yaá bébélá ná Kristo éñe ñí?
Ve bía,
bía yem é vóm mot ñí aa sɔ́;
ve éyɔŋ Kristo aa ye sɔ́,
mot ăá ye yem é vóm aa sɔ́.”
Éde Yesus eé yágale á templo été,
a ngá yónán ya kíŋŋ oyaáp óyóp,
eé dzó ná,
“Mína yem ma,
mína yem fe é vóm ma sɔ́;
ma meé ndzí ki sɔ́ ya é nguu dzam mámyen.
Ve éñí a ngá lóm ma a ne bébélá,
éñí míní ne kaa yem.
Ma yem ñí,
amú ná éñe maá sɔ́ ébe éñe,
ané fe éñí á ngá lóm ma.”
Ya dzam te édɔ,
bé ngá dzéŋ ya dɔ ná bé biñ ñí;
ve mot enziŋ eé ndzí ñí kee mó ó ñúu,
amú ná ákoan é tám deñ dăá bé kwíñ.
Ve,
abwiññ bot béye á nkuna bot été é ngá bwíni ñí,
bé ŋga dzó ná,
“Éyɔŋ Kristo aa ye sɔ́,
ye aa ye bera bɔ méndem má lot émá é mot ñí a bɔ yaá?”
Niané befariseo bé ngá wók nkuna bot wá ke wá kɔ́bɔ mam méte á bíswaáswaá été á mfá weñ,
éde betébosú befára ya befariseo bé ngá lóm mewasíli ná bé ke ñí biñ.
Éde Yesus a ngá dzó bɔ́ ná,
“Me ngén bíabe mína táŋ oyomm tám;
nia véa me búlán ébe éñí a ngá lóm ma.
Mína ye ma dzéŋ,
ve mínăá ye koan ya ma;
míní sés ki kwíñ é vóm me tɔɔ́.”
Ané betébosú béye bejudio bé ngá ke bá dzó bébyen ya bébyen ná,
“Vóm mbé é mot ñí aa nkún ke,
ya fe ná bí sés koan ya ñí?
Ye ná a nkún nzu ke é sí begriego bé ne myeann,
á mfá áyágale begriego?
Édí a dzó yaá dí dá yíli á yá,
ná,
‘Mína ye ma dzéŋ,
mínăá ye koan ya ma;
ya fe ná míní sés ki kwíñ é vóm me tɔɔ́’?”
É mos ó ngá súgan,
é bora mos onén ye ó fét,
Yesus a téle tételé,
éde a ngá bére kíŋŋ ó yóp,
eé dzó ná,
“Ngé mot enziŋ a belé evéé,
á nzá ébe ma,
á ñá fe.
É mot aa bwíni ma,
ané Ntsili wá dzó ‘Á nlém weñ été aswíñ mendzímm ye éniŋ dá ye fwíigan.’ ”
(Ve,
a ngá dzó dzam te ébe á Nsísim ye ébá bé ngá bwíni ñí bé mbé ná bé nkún ñɔŋ;
ákoan Nsísim ăá bé sian,
ya ná Yesus ñí ăá bé ki tɔbɔ á dúmá deñ été.)
Éde,
bot benziŋ béye á nkuna bot,
niané bé ngá wók bífíá bíte,
bé ŋga dzó ná,
“Bébélá ya bébélá ná éñí éñe a ne nkúlu medzó.”
Ébá bevɔ́ɔ́ bá ná,
“É mot ñí a ne Kristo.”
Ve,
befé bá bé ngá dzó ná,
“Ye é ne Kristo aa ye sɔ́ á Galilea?
Nde Ntsili wăá dzó ná Kristo aa ye sɔ́ é mvɔŋ bot David,
á Belén,
é dzeá David a mbé a tɔɔ́?”
Ané nkánán ó ngá ñíi á nkuna bot été ákála deñ.
Éde bevɔ́ɔ́ bé ngá kómo ñí biñ,
ve mot enziŋ eé ndzí ñí kee mó ó ñúu.
Niané mewasíli mé ngá búlán ébe betébosú befára ya befariseo,
éde bé ngá síli bɔ́ ná,
“Amú dzé míníí ndzí sɔ́ ya ñí?”
Ané mewasíli mé ngá yalan ná,
“Mot enziŋ mfé ăá bé tára kɔ́bɔ ané mot te.”
Véa éñe befariseo bé ngá síli bɔ́ ná,
“Ye mína bé duk yaá fe?
Ye mot enziŋ ye betébosú,
ngé ki mot enziŋ ye befariseo a bwíni yaá ñí?
Ve nkuna bot wá ó ne kaa áyem nkɔɔ́ métsiŋŋ wí,
ó ne ya biboŋ.”
Éde Nikodemo,
a tɔɔ́ mot mbɔ́ɔ́ ye ébe bɔ́,
éñí a ngá tára ke ébe Yesus,
a ngá síli bɔ́ ná,
“Ye nkɔɔ́ métsiŋŋ wea wá kík mot nsaŋ ngé kaa ná bé tára ñí byéa,
véa bé yem é dzam á bɔ?”
Ané bé ngá yalan ya ñí ná,
“Ye wa o ne fe mot ye á Galilea?
Fasge,
o yén ná nkúlu medzó enziŋ ăá bé sɔ́ á Galilea.”
Éde kada mot a ngá ke é ndá dzeñ.